Matul l-istorja, il-pandemiji biddlu d-destin tan-nies. Iġegħluna naraw id-dinja f'dawl differenti u jfakkruna dwar il-valur ta' ħafna mill-aktar affarijiet sempliċi fil-ħajja – mir-rutini tagħna sat-tgħanniq lill-membri tal-familja tagħna, sal-apprezzament tan-natura kollha ta' madwarna. Iġegħluna wkoll nagħtu ħarsa ġdida lejn il-mod kif nagħmlu l-affarijiet u nistaqsu jekk hemmx xi mod aħjar kif nagħmluhom. U joffrulna opportunità biex infasslu mod ieħor il-futur tagħna. Din il-pandemija mhux se tkun differenti. Naturalment dan kien perjodu ta' tbatija u ansjetà għal miljuni ta' nies – u rridu nibqgħu viġilanti hekk kif in-numri qegħdin jerġgħu jiżdiedu f'xi partijiet tal-Ewropa. Iżda l-aħħar sitt xhur urewna wkoll il-valur ta' ċerti affarijiet, bħal li tkun f'Unjoni fejn tista' sserraħ fuq 27 nazzjon li jgħinu lil xulxin. U tagħtina l-opportunità li noħorġu aktar b'saħħitna flimkien. Il-ftehim storiku dwar NextGenerationEU – il-pjan tagħna ta' EUR 750 biljun għall-irkupru u għall-futur – juri li dan jista' jsir. Qatt qabel l-Ewropa ma ngħaqdet b'dan il-mod. Għalhekk issa huwa ż-żmien li nieħdu dak l-ispirtu u nużawh biex nimxu 'l quddiem flimkien fuq kwistjonijiet oħra. Nieħdu pereżempju l-migrazzjoni. Din kienet kwistjoni li qasmet lill-Ewropa għal wisq żmien u li jiena konvinta li tista' u għandha tiġi ġestita flimkien. Iżda kull ma trid tagħmel hu li tħares lejn l-aħbarijiet biex tara kemm hu urġenti li tinstab soluzzjoni sostenibbli għal kulħadd. Kif ħabbart fid-diskors tiegħi dwar l-Istat tal-Unjoni aktar kmieni din il-ġimgħa, fil-jiem li ġejjin il-Kummissjoni Ewropea se tippreżenta Patt Ewropew Ġdid dwar il-Migrazzjoni. Se tieħu approċċ uman u umanistiku u tara li dan ma jkunx biss patt Ewropew tal-isem – iżda soluzzjoni Ewropea komuni magħmula b'intenzjoni. Se tkun ibbażata fuq is-solidarjetà, kemm bejn l-Ewropej u r-refuġjati kif ukoll fuq ir-responsabbiltà kollettiva tal-gvernijiet nazzjonali. Il-migrazzjoni magħna se tibqa'. Irridu niġġestuha tajjeb, bl-isfidi u l-opportunitajiet li ġġib magħha. Dan huwa l-mument biex l-Ewropa terġa' lura fuq saqajha u tfassal dak il-mod aħjar ta' kif tgħix. Matul iż-żmien ta' lockdown konna bdejna nixxenqu għal arja aktar nadifa u bliet aktar ekoloġiċi. It-teknoloġiji diġitali ppermettew lill-istudenti jibqgħu għaddejin bit-tagħlim u lin-negozji jibqgħu miftuħin, iżda wisq Ewropej – f'żoni rurali jew minn familji żvantaġġati – tħallew jaqgħu lura. Id-dinja ta' wara l-pandemija trid tkun aħjar minn hekk u issa għandna dak kollu li hemm bżonn biex dan iseħħ. Permezz ta' NextGenerationEU għandna r-riżorsi finanzjarji li ninħtieġu biex nieħdu azzjoni urġenti u strateġika, mit-titjib tal-veloċità tal-internet sal-appoġġ lill-industrija tagħna. Għandna l-opportunità biex nagħmlu aktar milli sempliċement insewwu l-ekonomija tagħna: nistgħu insawru mod aħjar ta' ħajja għad-dinja ta' għada. Imkien m'hu dan aktar importanti milli fir-relazzjoni tagħna mal-pjaneta. Bil-Patt Ekoloġiku Ewropew stabbilejna l-objettiv li nsiru newtrali għall-klima sal-2050. Biex niżguraw li nistgħu naslu sa hemm, issa se nipproponu li nżidu l-mira tagħna għall-2030 għat-tnaqqis tal-emissjonijiet għal mill-inqas 55 % – 40 % ogħla mill-mira tagħna bħalissa. Din hija qabża ambizzjuża kbira iżda hija kemm realistika kif ukoll ta' benefiċċju għall-ekonomija u l-industrija tagħna. F'dawn l-aħħar ġimgħat, irċevejt mijiet ta' ittri, minn ċittadini sa CEOs u NGOs li lkoll talbu lill-Ewropa biex tkun minn ta' quddiem. U dan huwa dak li aħna lesti nagħmlu. Din mhix biss kwistjoni ta' tnaqqis tal-emissjonijiet – qed nitkellmu dwar it-tiswir ta' dinja aħjar li ngħixu fiha, mill-bini għal trasport aktar nadif. Li ntejbu l-pjaneta tagħna jfisser ukoll li nbiddlu l-mentalità tagħna għall-aħjar. Il-Patt Ekoloġiku Ewropew mhuwiex biss proġett ambjentali u ekonomiku: hemm bżonn li jkun proġett kulturali ġdid għall-Ewropa. Il-kultura titwieled meta jinġabru flimkien imħuħ kbar. Huwa għalhekk li rrid li l-UE tistabbilixxi Bauhaus Ewropea ġdida, ispirata mill-iskola tal-arti li kienet twaqqfet seklu ilu li ħaltet il-forma mal-funzjoni. Se jkun spazju ta' ħolqien konġunt għall-periti u l-artisti, l-inġiniera u d-disinjaturi biex jingħaqdu flimkien biex iqabblu l-istil mas-sostenibbiltà. Din hija biss parti żgħira mill-ħidma li ġejja. Se jkollna bżonn nuru determinazzjoni kemm jekk inkunux qed nitkellmu dwar it-tiswir ta' Unjoni Ewropea tas-Saħħa jew meta nkunu rridu niżguraw li x-xogħol ta' kulħadd ikun ikkumpensat b'mod xieraq. Iżda ninsab konvinta li l-Ewropa għandha dak kollu li teħtieġ biex dan iseħħ. Għandna l-viżjoni, il-pjan, u l-investiment. U skoprejna wkoll unità ġdida. Mela ejjew nxammru l-kmiem u naraw li din il-pandemija tbiddel id-destin tagħna għall-aħjar. Dan l-artiklu kien ippubblikat f'diversi media Ewropej.